Bumm.sk | Nagy József bizottságot hozna létre az EU-s alapok ellenőrzésére
Gyakran formális hibák miatt kell visszafizetni a támogatást
2013. június 19. szerda - 17:21
Nagy József, a Híd parlamenti képviselője kedden találkozót szervezett a parlamentben a civil gazdasági szervezetek képviselőivel. Egy olyan bizottság létrehozásáról tárgyaltak, amely felügyelné az EU-s alapok merítését és felhasználását.
A bizottság a parlament európai ügyekért felelős bizottságának tanácsadói szerveként működne, annak tagjaiból, illetve független szakemberekből és érdekcsoportokból alakulna. Az európai ügyekért felelős bizottság a befektetésekért felelős kormányalelnök, Ľubomír Vážny hivatalának gesztori bizottsága.
„Az alapok merítése sok esetben rosszul működik, vagy egyáltalán nem működik, a következmények pedig gyakran katasztrofálisak. A nehezen megszerzett anyagi támogatást nem tudjuk rendesen felhasználni. A bizottság célja lenne, hogy rámutasson a rezervákra és szakmai javaslatokat terjesszen be,” – tájékoztatott a volt környezetvédelmi miniszter. A környezetvédelmi minisztérium egyébként a második helyen áll az EU-s támogatások merítésében.
Sok esetben a támogatást kapó községek, mezőgazdászok, vagy vízgazdálkodási vállalatok évek múlva kénytelenek visszafizetni a teljes összeget, gyakran csak formális hibák miatt.
„Az Európai Bizottság ellenőrzése anyagi katasztrófát jelenthet a nagyobb vállalatok vagy községek, városok számára. Sok esetben manipulációkat lepleznek le, vagy csak egyszerű tudatlanság, hanyagság áll a háttérben. A végeredményen ez azonban nem változtat, gyakran csődeljárással végződik az eset. Ezt pedig meg kell előzni,” – véli Nagy.
Robert Fico kormánya nem teszi lehetővé az ellenzék képviselői számára, hogy részt vegyenek az uniós alapokat felügyelő tanácsadói szervekben, illetve abban a tanácsban, amely maghatározza az uniós alapok felhasználásának stratégiáját, prioritásait és feltételeit 2014 és 2020 között Szlovákia számára.
„Ezért tartom fontosnak egy ilyen bizottság létrehozását. A bujkálásra és a pénzek zárt ajtók mögött zajló szétosztására már volt példa a múltban és botrányosan végződött,” – nyilatkozta Nagy. A bizottság célja lenne, hogy civil, szakmai véleményt biztosítson az európai ügyekért felelős bizottság számára, optimalizálja az uniós alapok felhasználását, csökkentse a felesleges bürokráciát, megelőzze a korrupciót és a klientelizmust.
Az EU-s alapok merítését felügyelő bizottság létrehozását a parlament európai ügyekért felelős bizottsága mai ülésén fogja beterjeszteni Nagy József az ellenzéki képviselők támogatásával.
(most-hid.sk, bumm)